ธปท.เล็งใส่เงินกู้'กยศ.'คือหนี้ครัวเรือน
ธปท.เล็งนำสินเชื่อ กยศ.เข้ามานับรวมเป็นหนี้ครัวเรือน ยันสัดส่วนหนี้ถึงจะสูง แต่ไม่น่าห่วง เหตุบางส่วนกู้ไปทำธุรกิจหรือสร้างงาน
20 ก.ค. 2559

ธปท.เล็งนำสินเชื่อ กยศ.เข้ามานับรวมเป็นหนี้ครัวเรือน ยันสัดส่วนหนี้ถึงจะสูง แต่ไม่น่าห่วง เหตุบางส่วนกู้ไปทำธุรกิจหรือสร้างงาน
นายวิรไท สันติประภพ ผู้ว่าการธนาคารแห่งประเทศไทย (ธปท.) เปิดเผยว่า ธปท.กำลังปรับปรุงนิยามและรายละเอียดการนับหนี้ครัวเรือนใหม่ให้ครอบคลุมมากขึ้น จะได้สามารถนำตัวเลขและข้อมูลรายละเอียดของหนี้ไปใช้เปรียบเทียบกับประเทศอื่น หรือสามารถนำไปกำหนดนโยบายได้อย่างเหมาะสมมากขึ้น เนื่องจากปัจจุบันมีหนี้บางประเภทที่ไม่ควรนำมารวม เช่น กู้สินเชื่อบุคคลแต่นำเงินไปใช้ทำธุรกิจด้วย
"ยังมีหนี้อีกหลายประเภทที่ควรนำมานับรวมในนิยามของหนี้ครัวเรือนเพิ่ม เช่น หนี้เงินกู้ยืมเพื่อการศึกษาที่คนไปกู้จากกองทุนเงินให้กู้ยืมเพื่อการศึกษา (กยศ.) ที่หนี้มีมูลค่าสูงขึ้นเรื่อยๆ และเป็นหนี้ของผู้มีงานทำครั้งแรก มีผลต่อการใช้จ่ายของภาคครัวเรือน และอาจจะมีสินเชื่ออื่นๆ ที่จำเป็นต้องเอารวมเป็นหนี้ครัวเรือนเพิ่มเติม คาดว่าการปรับปรุงจะแล้วเสร็จในอีกไม่นาน ซึ่งจะทำให้เราเข้าใจหนี้ครัวเรือนได้ดีขึ้น อธิบายได้ดีขึ้น และสามารถเลือกใช้นโยบายที่เหมาะสมขึ้นด้วย" นายวิรไท กล่าว
ทั้งนี้ จากการสำรวจวัตถุประสงค์ของการก่อหนี้ครัวเรือน ณ สิ้นปี 2558 ที่ผ่านมา พบว่าการก่อหนี้ครัวเรือนที่สูงที่สุดเป็นการกู้ยืมเพื่อซื้อที่อยู่อาศัย 28% ของหนี้ครัวเรือนทั้งหมด รองลงมาเป็นการกู้ยืมเพื่อวัตถุประสงค์ในการนำไปประกอบธุรกิจของธุรกิจขนาดเล็กและขนาดย่อม แต่เป็นการยื่นกู้ส่วนบุคคลโดยเจ้าของ 18%  ถัดมาเป็นหนี้เพื่อเช่าซื้อรถยนต์ 15% หนี้บัตรเครดิตและสินเชื่อบุคคล 6% หนี้ครัวเรือนที่เป็นการกู้ยืมผ่านสหกรณ์ 15% หนี้ส่วนบุคคลอื่นๆ 15% และหนี้สินอื่นๆ อีก 3%
ปัจจุบันหนี้ครัวเรือนมีสัดส่วนประมาณ 81% ของผลิตภัณฑ์มวลรวมในประเทศ แต่ไม่น่าเป็นห่วง เพราะหนี้ส่วนใหญ่เป็นการกู้เพื่อซื้อที่อยู่อาศัย มีการนับหนี้ที่กู้ไปทำธุรกิจมารวมด้วย จึงควรพิจารณาว่าจะนับรวมในหนี้ครัวเรือนหรือไม่